送吳龍圖歸闕
作者：呂陶
朝代：宋

paragraphs: 蜀山千尋立，奇勢凌穹蒼。
岷水萬里走，怒流吞滄浪。
南連楚越腹，北際秦隴吭。
乾坤所造作，險固天下彊。
四境高與深，沃野蟠中央。
天時少凶旱，地力宜耕桑。
生齒萬億計，貲貨豐且穰。
運載實內府，重車不停箱。
公廩己腐粟，私家始餘糧。
恬然禮義俗，杳在無何鄉。
王澤或壅閉，土風亦悲凉。
所以二僭僞，草木罹凋傷。
繼有三盜起，氛埃屢飛颺。
耳目殊未遠，本末猶可詳。
朝廷任連帥，指顧寧一方。
聖造爾莫測，恩波但流長。
我公來息蕃，琴瑟更而張。
至誠極愷悌，大事費忖量。
澄撓孰清濁，中和匪柔剛。
蜀人自荷戴，頌口殊鏘洋。
仰公若梁棟，愛公比琳琅。
謂宜立大厦，豈特爲圭璋。
願公保遐福，堅厚如陵岡。
期公享眉壽，歲月過綺黄。
或吐藥石論，百脈除膏肓。
或執陶冶柄，四序時雨暘。
歌德動金石，書勳滿旂常。
輿意信如此，惟公協行藏。
清風聳朝野，闊步由康莊。
昔爲御史時，率先問豺狼。
及其按河患，巨姦縮鋒鋩。
邊兵好掎角，公令無出疆。
獄奏或反汗，公嗟爲飛章。
斯事最卓犖，輝耀日月旁。
平生寶大節，安肯差毫芒。
都俞既會合，事業尤輝光。
蓋以大臣道，施之輔虞唐。
雅意有餘裕，玩占得黄裳。
此語知者重，不惟談否臧。
稽首告天子，高賢民所望。